Lewis praat oor ‘traumatiese’ skooljareLewis Hamilton. Foto: Karim Sahib/AFP. Lewis Hamilton, die sewemalige F1-wêreldkampioen, het op die On Purpose-podsending oor sy traumatiese skooljare gepraat. Volgens die 38-jarige Brit het sy medeleerders hom glo met piesangs bestook en allerhande name toegesnou. “Skool was ongetwyfeld die mees traumatiese en moeilikste deel van my lewe. Ek is geboelie vandat ek ses jaar oud is. By die betrokke skool was ek een van slegs drie swart of bruin leerders en die groter kinders het my gereeld rondgepluk,” het Hamilton gesê. Dinge het ook nie veel verbeter namate hy ouer geword het nie. In sy hoërskooljare het die skoolhoof glo sy mes vir hom ingehad en hy was gereeld in sy kantoor gewees. “Dit het gevoel asof dinge heeltyd teen my getel het en dat ek knaend teen die stroom moes swem. Ek het baie van die goed onderdruk – ek kon nie huis toe gaan en vir my ouers sê dat ek name toegesnou en geboelie word nie. Ek wou nie gehad het my pa moes dink dat ek nie sterk genoeg is nie.” Hamilton het die eerste van sy sewe wêreldtitels in 2008 gewen en hy is deesdae ŉ kampvegter vir gelykheid in die F1. Foto: Jennifer Lorenzini/AFP. In 2020 het hy die Black Lives Matter-beweging (BLM) ondersteun, terwyl hy ook swaarde met F1-legendes soos sir Jackie Stewart en Mario Andretti gekruis het. Die Mercedes-ster het die twee as onkundig bestempel weens hul gebrekkige steun vir sy veldtog teen rassisme. Hy het ook gevra dat daar meer gedoen moet word omdat ongelykheid, volgens hom, steeds die septer in die sport en in die wêreld swaai. “So lank as wat daar suurstof in my longe is, sal ek aanhou om vir verandering te veg. Ek sal my beywer om geleenthede vir swart kinders te skep in vakgebiede soos die wetenskap en ingenieurswese.” Lewis Hamilton says he was racially abused at school https://t.co/scQIOj4Fh8 — BBC News (UK) (@BBCNews) January 23, 2023